google/wiki40b huggingface dataset:
Katartas

Sistemātikas izmaiņas

Ilgu laiku Amerikas grifu dzimtas sugas tika sistematizētas stārķveidīgo kārtā, tomēr Dienvidamerikas zinātnieki, balstoties uz pēdējo gadu DNS pētījumiem, šos putnus ir izņēmuši no stārķveidīgo kārtas un sistematizē kārtā — Incertae sedis, kas nozīmē, ka kārta nav zināma. Tā varētu būt vai nu vanagveidīgo kārta vai katartidveidīgo kārta, kas jānoskaidro turpmākajos pētījumos.

Izskats un īpašības

Visām katartu sugām ir kailas galvas, kuru āda ir košās krāsās. Atkarībā no sugas tā var būt dzeltena, oranža vai sarkana. Ādas krāsa ir mainīga. Turklāt putns to var nomainīt ļoti ātri, dažās sekundēs, izmainot asins daudzumu, kas ieplūst attiecīgajos kapilāros. Visām katartām ir labi attīstīta oža, ar kuras palīdzību tās meklē barību. Tā kā tās ir maitēdājas, tad tās barojas ar maitu, kas pūstot izdala gāzes. Katartas pamatā barojas mežā. Barību tās meklē, lidojot zemu zem koku lapotnēm, lai vieglāk varētu saost barību. Lai gan katartu pamatbarība ir maita, tomēr mazā dzeltengalvas katarta (Cathartes burrovianus) medī dzīvus upurus.
Visas katartas ir salīdzinoši lieli putni, lai gan no Amerikas grifu dzimtas, tās ir vismazākās. Lielākie ģintī ir tītaru grifs, kura ķermeņa garums ir 64—81 cm, spārnu plētums 1,8—2,0 m, svars 0,85—2,0 kg, un lielā dzeltengalvas katarta, kuras ķermeņa garums ir 74—81 cm, spārnu plētums 1,65—1,78 m, svars 1,65 kg. Abas šīs sugas ir gandrīz vienādā augumā ar karalisko grifu, tomēr pēdējais ir agresīvāks un spēcīgāks. Mazākā ģintī ir mazā dzeltengalvas katarta, kuras ķermeņa garums ir 58—66 cm, spārnu plētums 1,6 m, svars 0,95—1,55 kg.
Rīgas 5. speciālā internātpamatskola

Izglītības programmas

Speciālās pirmsskolas izglītības programma izglītojamajiem ar smagiem garīgās attīstības traucējumiem vai vairākiem smagiem attīstības traucējumiem (01015911),
Speciālās pamatizglītības programma izglītojamajiem ar garīgās attīstības traucējumiem (21015811), 
Speciālās pamatizglītības programma izglītojamajiem ar smagiem garīgās attīstības traucējumiem vai vairākiem smagiem attīstības traucējumiem (21015911), 
Ēdināšanas pakalpojumi (22811021), Mājturība (22814011).

Vēsture

Skola dibināta 1972. gadā, kad bijušās Rīgas pilsētas Pētersalas pamatskolas ēkā Pētersalas ielā 10 nodibināja Rīgas 5. palīgskolu - internātu. 1975. gadā skolu pārcēla uz agrākās Rīgas 9. astoņgadīgās skolas ēku Visbijas prospektā 5/7 Mežaparkā.
Pēc Latvijas neatkarības atgūšanas 1995. gadā pirmās četras klases un C apmācības līmeņa klases pārcēla uz agrākā bērnudārza telpām Stokholmas ielā 26. Tajā pašā mācību gadā ar zviedru palīdzības organizācijas "Cerību zvaigzne" un Velku biedrības atbalstu Baltāsbaznīcas ielā 40 bijušā bērnudārza telpās atvēra klases bērnu - autistu apmācībai. 1998. gadā 5.-12. klašu skolēnu pārcēlās uz bijušā bērnudārza ēku Slāvu ielā 19. 2015. gadā to pārdēvēja par Rīgas 5.internātpamatskolu - attīstības centru.
2019. gadā Rīgas dome pieņēma lēmumu par Rīgas Sanatorijas internātpamatskolas pievienošanu Rīgas 5. internātpamatskolai.
Buran (kosmoplāns)

Vēsture

Lai nodrošinātu kosmosa kuģa Buran nosēšanos, Baikonuras kosmodromā speciāli tika izbūvēts lidlauks Юбилейный ar pastiprinātu skrejceļu 4500 x 84 m platībā, galvenā piezemēšanās vieta bija "Orbitālā kuģa nosēšanās komplekss" (Посадочный комплекс орбитального корабля). Tika sagatavoti arī divi rezerves lidlauki.

Lidojums

Buran kosmiskais lidojums notika 1988. gada 15. novembrī. Nesējraķete Энергия, kas startēja no Baikonuras kosmodroma, nogādāja kuģi Zemes orbītā. Lidojums ilga 205 minūtes, šajā laikā kuģis veica divus apriņķojumus ap Zemi, pēc tam nosēdās Baikonuras kosmodroma lidlaukā Юбилейный.
Lidojums notika automātiskā režīmā, izmantojot borta skaitļotāju un borta programmatūru.
Nosēšanās laikā radās ārkārtas situācija, kad Buran, kas tobrīd atradās aptuveni 11 kilometru augstumā, saņēmis no Zemes stacijas informāciju par laikapstākļiem nosēšanās vietā, negaidīti strauji mainīja kursu. Kuģis slaidā lokā veica pagriezienu par 180 grādiem, lai nolaistos uz skrejceļa virzienā, kas bija pretējs sākotnēji ieplānotajam. Vēlāk noskaidrojās, ka spēcīgā vēja dēļ kuģa automātika bija izvēlējusies jaunajos apstākļos izdevīgāko kursu, lai pretvēju papildus izmantotu ātruma samazināšanai.
Taču pagrieziena brīdī kuģis pazuda no novērošanas iekārtu ekrāniem un sakari uz kādu brīdi pārtrūka. Komandcentrā uz Zemes sacēlās panika, atbildīgās personas pieprasīja nekavējoties iedarbināt avārijas gadījumam paredzēto kuģa iznīcināšanas iekārtu (kuģī bija trotila lādiņi, paredzēti, lai superslepenais kuģis kursa zaudēšanas gadījumā nenokristu citas valsts teritorijā). Taču Zinātnes un ražošanas apvienības Молния galvenā konstruktora vietnieks Stepans Mikojans, kas bija atbildīgs par kuģa vadību nosēšanās laikā, nolēma pagaidīt, un situācija veiksmīgi atrisinājās. 
Liela daļa tehniskās informācijas par lidojumu mūsdienu pētniekiem nav pieejama, jo tā tika ierakstīta skaitļotāju BESM-6 magnētiskajās lentēs. Daļu no lidojuma vēstures par zemes un borta telemetriju var rekonstruēt no saglabājušamies izdrukām papīra formātā.
2002. gadā šis kosmosa kuģis tika iznīcināts, kad sabruka Baikonuras montāžas un testēšanas ēkas jumts.
Tudors Kasapu

Biogrāfija

Tudors Kasapu dzimis 1963. gada 18. septembrī Moldāvijas PSR Kotovskas rajona Mindžiras ciemā. Viņš ieguva vairāku čempionātu titulus: PSRS  svarcelšanas čempions (1987-1990), pasaules čempions (1990, Budapešta), bronzas medaļas Eiropas un pasaules čempionātos (1991).
Viņš pārstāvēja Moldovas Republiku CIS vienotajā komandā 1992. gadā Barselonā, uzvarot zelta medaļu svarcelšanā svara kategorijā līdz 75 kg, tādējādi veidojot unikālu sniegumu Moldovas sportā - viņš ir vienīgais olimpiskais čempions individuālajos sporta veidos līdz pat mūsdienām.
1992. gadā Tudors Kasapu tika apbalvots ar Republikas ordeni.
Pašlaik viņš ir Moldovas svarcelšanas federācijas prezidents.
Paulina Ruvio

Biogrāfija

Paulinas dzimtā valoda ir spāņu, bet viņa tekoši runā arī angliski. Saskaņā ar žurnālu "Billboard", viņa ir veiksmīgākā 2000. gadu mūziķe ASV un otra veiksmīgākā pasaulē aiz Šakiras. Kopumā mūziķe visā pasaulē ir pārdevusi vairāk kā 20 miljonus albumu. 2009. gada 23. jūnijā Paulina izlaida savu jaunāko albumu "Gran City Pop".
Konvencija pret spīdzināšanu

Konvencija pret spīdzināšanu un citiem nežēlīgiem, necilvēcīgiem vai cieņu pazemojošiem apiešanās un sodīšanas veidiem ir 1984. g. pieņemtais ANO līgums. Tā izpildi uzrauga Komiteja pret spīdzināšanu 10 ekspertu sastāvā, izskatot dalībvalstu ziņojumus un sūdzības par konvencijas pārkāpumiem pret tām dalībvalstīm, kas tam piekrīt. Konvencijai uz 2016. g. septembri ir 159 dalībvalstis, vēl 10 to parakstīja, bet par dalībvalstīm pagaidām nekļuva.
2002. g. pieņemts fakultatīvais protokols konvencijai (stājās spēkā 2006. g.), kas paredz Novēršanas apakškomitejas izveidi un vizīšu procedūru. Protokolam uz 2016. g. septembri ir 81 dalībvalstis, vēl 17 to parakstīja, bet par dalībvalstīm pagaidām nekļuva.
Viljams Adisons

Biogrāfija

Piedzimis Luiziānā, taču 1950. gadu sākumā pārcēlies uz dzīvi Kalifornijā. Piedalījies piecos ASV šaha čempionātos (1962-63, 1963-64, 1965, 1966, 1969). Pārstāvējis ASV komandu Pasaules šaha olimpiādēs, kurās piedalījies 2 reizes (1964-1966). Komandu vērtējumā izcīnījis sudraba (1966) medaļu. Par panākumiem turnīros FIDE 1967. gadā viņam piešķīrusi starptautiskā meistara (IM) nosaukumu. No 1965. līdz 1969. gadam bijis Sanfrancisko Mehānikas institūta šaha kluba direktors.
Vislielāko panākumu guvis 1969. gadā, kad ASV šaha čempionātā izcīnījis 2. vietu aiz uzvarētāja Semjuela Reševska un izcīnījis tiesības piedalīties Pasaules šaha čempiona izcīņas cikla starpzonu turnīrā. 1970. gada starpzonu turnīrs Palma de Maļorkā gan bijis ļoti neveiksmīgs, jo Adisons tajā ieņēmis tikai 19. vietu.
Pēc neveiksmes starpzonu turnīrā pametis šahu. Strādājis par taksometra vadītāju, pēc tam atradis darbu kādā Sanfrancisko bankā.
217. mikroautobusu maršruts (Rīga)

Maršruts

Pļavnieki — Centrs kursēja pa šādām ielām: Katlakalna ielu  A. Saharova ielu, Akadēmiķa Mstislava Keldiša ielu, A. Deglava ielu,  Ilūkstes ielu , Dzelzavas ielu Vaidavas ielu,Ieriķu ielu, Pērnavas ielu, Brīvības ielu, Raiņa bulvāri,  Brīvības bulvāri un Tērbatas ielām.
Centrs — Pļavnieki kursēja pa šādām ielām:  Tērbatas ielu, Brīvības bulvāri,  Brīvības ielu, Pērnavas ielu, Ieriķu ielu, Ieriķu ielu, Dzelzavas ielu, Ilūkstes ielu , Akadēmiķa Mstislava Keldiša ielu, A. Saharova ielu un  Katlakalna ielām.
Mālupe (ciems)

Vēsture

Apdzīvotā vieta izveidojusies ap bijušo Mālupes muižas (Mahlup) centru. Attīstījusies kā daudz plašāka pagasta centrs (kopš 1924. gada).
When I Grow Up

Vēsture

Sākotnēji dziesma tika ierakstīta Nikolas Šercingeres solo albumam Her Name Is Nicole, tomēr vēlāk tā tika pievienota Pussycat Dolls albumam. Pirmo reizi dziesma tika izpildīta Jimmy Kimmel Live! šovā 2008. gada 20. maijā.

Videoklips

Dziesmas videoklips tika uzņemts 2008. gada 3. un 4. jūnijā, par tā režisoru kļuva Džozefs Kāns. Videoklipā redzamās ārskata ainas ir filmētas Vilkoksa avēnijā, Holivudā. Pirmie aizkulišu un video reklāmas materiāli parādījās internetā 11. jūnijā. Videoklipā izmantota dziesmas alternatīvā versija, kurā visas grupas dalībnieces dzied vokālus. Saskaņā ar Us Magazine, videoklipā epizodisku parādīšanos veic Britnija Spīrsa. Videoklipā Britnija redzama sēžot mašīnā un mājot grupas meitenēm, kad tās dodas garām, tomēr saskaņā ar MTV, video beigu versijā šī epizode netika iekļauta.
Videoklipa pirmizrāde notika 13. jūnijā MTV šovā FNMTV, kuru vada grupas Fall Out Boy basģitārists Pīts Vencs. Video ieguvis vairākas nominācijas 2008 MTV Video Music Awards.
Ķīniešu Jaunais gads

Svētku datums un zodiaka zīmes

Ķīniešu Jauno gadu svin lunisolārā kalendāra pirmajā ziemas jaunmēnesī, kad beidzies pilns mēness cikls. Tas iestājies pēc ziemas saulgriežiem. Katru gadu datums mainās, iekrītot periodā no 21. janvāra līdz 21. februārim. 2017. gadā Ķīniešu Jaunā gada (Ugunīgā Gaiļa gada) iestāšanās ir 28. janvārī. 
Katrs gads Ķīnā ir saistīts ar kādu no 12 dzīvniekiem un kādu no pieciem elementiem — koku, uguni, zemi, metālu, ūdeni. 12 gadu ciklu iesāk žurkas gads, tad seko vērša gads, tīģera gads, zaķa, kaķa gads, pūķa gads, čūskas gads, zirga gads, kazas gads, pērtiķa gads, gaiļa gads, suņa gads un cūkas gads (dzīvnieka gads kombinējas ar kādu no pieciem elementiem).

Svinēšanas tradīcijas

Ķīniešu Jaunā gada dienu svin ar uguņošanu, kas pēc ticējumiem atbaida ļaunos garus, un smaržu kūpināšanu. Šajā dienā atdzīvojas zeme un zemes sargātie pavasara asniņi. Jaungada dienas beigās tiek sveikta dievība, kas atgriežas no garu pasaules ceļojumiem.
Šos svētkus svin arī daļa no Ķīnas un apkārtējo valstu mazākumtautībām, kā arī ķīniešu kopienas ārpus Ķīnas. Vecgada dienā ģimenes pulcējas kopīgam mielastam, lai nosvinētu aizejošā gada vakaru. Mielastam parasti gatavo cūkas, vistas, pīles gaļu un saldumus. 
Ķīnas Centrālā televīzija kopš 1983. gada veido īpašu jaunā gada programmu,  kas uzskatāma par visvairāk skatīto televīzijas pārraidi pasaulē.
Sarkanais pleķis

Sižets

Pienācis peldēšanas nodarbību semestra noslēgums. Pirms noslēguma sacensībām Pēteris nepaspēj aiziet uz tualeti. Izvairīties no svarīgajām sacensībām Pēterim trūkst drosmes. Nepalīdz arī ziņa par to, ka nejauši nokārtojoties baseinā, ūdenī parādās sarkans pleķis. Līdz ar to puikam šajā situācijā nepieciešams kļūt par vīrieti.
Holmenkollene

Holmenkollene (norvēģu: Holmenkollen) ir Norvēģijas galvaspilsētas Oslo daļa tās ziemeļos, nozīmīgākais ziemas sporta sacensību centrs valstī. Holmenkollene ir izvietota kalnā 371 m virs jūras līmeņa, tādējādi tā paceļas virs pārējās Oslo, un šeit esošais tramplīnlēkšanas tramplīns (Holmenkollbakken) ir redzams no pārējās pilsētas, ir viens no pilsētas atpazīstamākajiem ainavas elementiem.
Holmenkollene kā ziemas sporta veidu centrs, kā arī atpūtas un kultūras centrs pazīstama jau kopš 19. gadsimta beigām. Tramplīns uzbūvēts 1892. gadā, vēlāk pārbūvēts. Tas ir senākais aizvien darbībā esošais tramplīns. Bez tramplīna šeit atrodas arī biatlona un distanču slēpošanas stadions, kalnu slēpošanas trases, kā arī slēpošanai veltīts muzejs (senākais pasaulē, atklāts 1923. gadā). Holmenkollenes trasē tradicionāli ik gadus notiek pasaules kausa posmi biatlonā, vairākkārt bijuši arī pasaules čempionāti šajā sporta veidā. Tāpat notiek visaugstākā līmeņa sacensības arī distanču slēpošanā, tramplīnlēkšanā un ziemeļu divcīņā. Katru sezonu Holmenkolleni apmeklē vairāk nekā 700 000 viesu.
Pēteris Berģis

Dzīvesgājums

Dzimis Liezeres pagasta "Eilātos". Pabeidza Pēterburgas Politehnisko institūtu un 1916. gadā Kazaņas universitāti.
Latvijas brīvības cīņu laikā 1919. gada novembrī Berģis atgriezās Latvijā. 1920. gadā bija viens no Latvijas delegācijas locekļiem miera sarunās ar Padomju Krieviju, bet vēlāk darbojās kā Latvijas-Lietuvas robežas šķīrējtiesas loceklis. Demokrātiskais Centra biedrs, vēlāk pievienojās Radikāldemokrātiskajai partijai. 1922. gadā ievēlēts 1. Saeimā. Pauļuka ministru kabinetā ieņēma iekšlietu ministra amatu no 1923. gada 27. janvāra līdz 27. jūnijam. Latvijas Tautas bankas valdes priekšsēdētājs.
Strādāja par zvērinātu advokātu Rīgā. No 1927. gada līdz 1928. gadam Berģis bija žurnāla "Tautas Tiesības" redaktors. Pēc Latvijas okupācijas 1940. gada jūlijā sarīkotajās "Tautas saeimas" vēlēšanās Berģis bija viens no kandidātiem Demokrātiskā bloka sarakstā, ko okupācijas varas iestādes neļāva iesniegt Centrālajā vēlēšanu komisijā.
1941. gada 14. jūnijā apcietināts un deportēts uz PSRS, kur 1942. gadā miris Usoļlaga nometnē Soļikamskā.
Fianketto

Fianketto stratēģiskie mērķi un vēsture

Fianketto izdara ar mērķi uzbrukt pretinieka bandinieku centram vai nodrošināt figūru kontroli par centra lauciņiem. Laidņa fianketto kā spēles stratēģiju turnīru praksē 19. gs. ieviesa Hovards Stauntons un Lūiss Paulsens, bet 20. gs. tas kļuva par vairāku šaha atklātņu stratēģijas pamatelementu, piemēram, sicīliešu aizsardzības drakona variants, Pirca aizsardzība, Grīnfelda aizsardzība, vecindiešu aizsardzība un citas.
Stafans Kronvals

Spēlētāja karjera

Profesionāļa karjeru Kronvals sāka 2001.—02. gada sezonā, kad debitēja Allsvenskan līgas kluba Huddinge IK rindās. Jau 2002.—03. gada sezonā aizsargs spēlēja Zviedrijas Elitsērijas kluba Djurgårdens IF sastāvā, tā rindās spēlējot līdz pat 2005. gada vasarai.
2005.—06. gada sezonā Kronvals aizvadīja 34 spēles NHL kluba Toronto "Maple Leafs" sastāvā. Komandas rindās gan aizsargam nostiprināties neizdevās, "Maple Leafs" sastāvā nākamajās divarpus sezonās aizvadot 18 spēles, pārējo laiku aizvadot AHL vienībā Toronto "Marlies".
2008.—09. gada sezonas vidū tika aizmainīts uz Vašingtonas "Capitals", tās sastāvā aizvadot trīs spēles, kā arī kopā ar AHL vienību Hēršijas "Bears" izcīnot Kaldera kausu. Nākamo sezonu hokejists sāka Kalgari "Flames" rindās, taču lielāko daļu sezonas aizvadīja AHL kluba Ebotsfordas "Heat" sastāvā.
2010. gadā Kronvals atgriezās Djurgårdens IF sastāvā, taču 2011.—12. gada sezonu aizvadīja KHL kluba Čerepovecas "Severstal" rindās.
Zviedrijas hokeja izlases rindās izcīnījis zelta medaļas 2013. gada Pasaules čempionātā.
Eiropas U-16 čempionāts basketbolā sievietēm

Eiropas čempionāts basketbolā sieviešu U-16 izlasēm (kadetēm) ir basketbola turnīrs Eiropas sieviešu basketbola izlasēm, kuru sastāvā basketbolistes ir jaunākas par 16 gadiem. Čempionāts notiek kopš 1976. gada. Turnīrs līdz 2004. gadam tika organizēts ik pēc 2 gadiem, taču kopš 2004. gada tas tiek organizēts katru gadu. Turnīru organizē FIBA Europe.
Drēzdenes tēma

Drēzdenes tēma ir viena no loģiskās skolas tēmam šaha kompozīcijā. Tās būtība — tematiskajā maldinājumā draudu novērš melno figūra "A". Taču melnie zaudē šo iespēju balto īstenotā sagatavošanas plānā dēļ. Tā vietā melnie var novērst draudu citā veidā, bet tad baltie realizē galveno plānu.

Vēsture

Tēmu 1918. gadā izstrādāja vācu problēmists Frīdrihs Paličs no Drēzdenes. Tēma nosaukta šīs pilsētas vārdā.

Drēzdenes tēmas tipi

Atkarībā no melno figūras, kas piedalās sagatavošanas manevrā un jaunajā aizsardzībā no balto īstenotā galvenā plāna drauda, izšķir trīs Drēzdenes tēmas tipus.

Paliča tips

Melno figūra "A", kas atvaira draudu tematiskā maldinājumā, piedalās arī sagatavošanās manevrā, pēc tam spēlē iekļaujas melno figūra "B".

Brunnera tips

Figūra "A", kas atvaira draudu tematiskā maldinājumā, risinājumā vairs nepiedalās. Abus gājienus risinājumā izdara figūra "B".

Jauktais tips

Figūra "A", kas atvaira draudu tematiskā maldinājumā, risinājumā vairs nepiedalās. Spēlē iesaistās figūras "B" un "C".
Vikipēdija itāļu valodā

Vikipēdija itāļu valodā (itāļu: Wikipedia in italiano) ir bezmaksas tīmekļa enciklopēdijas Vikipēdijas itāļu valodas versija. Tā darbojas kopš 2001. gada 11. maija un ir viena no pirmajām Vikipēdijām. Pirmo reizi tika labota 2001. gada 11. jūnijā. Pēc 2014. gada datiem tajā ir vairāk kā 1,14 miljoni rakstu un vairāk kā viens miljons reģistrētu lietotāju. Tā ir devītā lielākā Vikipēdija pēc rakstu skaita. Pilnīgākajiem un kvalitatīvākajiem rakstiem tiek piešķirts vērtīga vai laba raksta statuss.
Zils zirgs I

Apraksts

"Zilā jātnieka" radošajā darbībā akcents tika likts uz asociatīvu krāsu, līniju un kompozīcijas proporciju atklāšanu. Šī glezna ir arī Minhenes Lēnbaha nama (vācu: Lenbachhaus) simbols. Gleznā ir vērojamas skaidras formas, ārkārtēji pārdomāta krāsu kompozīcija. Šī glezna ir protests toreizējiem mākslas kanoniem. Marks protestē pret iesīkstējušo reālistisko vēstījumu. Zīmīgo un nemāksloto, bet ar spēcīgu izteiksmi veidoto gleznu no mūsdienu viedokļa var uzskatīt par modernās mākslas ikonu. Tomēr 20. gadsimta sākumā daudzi Marka laikabiedri nemaz neuzskatīja šo gleznu par ģeniālu, kā tas tiek uzskatīts mūsdienās. Daudzi apsmēja šo gleznu. Tomēr šī glezna kļuva par lielu atklājumu tikai 1965. gadā Lēnbaha nama izstādē. Publikai simpatizēja abstraktais, kā arī krāsu spēļu un šķautņaino formu kontrasts savienojumā ar zirga mīklaini dziļo skatienu.
Mākslas darbu veidojot, izmantotas eļļas krāsas uz audekla. Gleznā attēlots zils zirgs reālās proporcijās (gleznas izmēri – 112 x 84,5 cm). Fonā redzami pakalni sārtos toņos, kas vedina domāt par saules lēktu vai rietu. Savukārt, izmantotās krāsas un formu līnijas nav līdzīgas dabā atrodamajām. Zilās krāsas loma ir simbols garīgās pasaules uzvarai pār materiālo, tomēr izteikts ir arī patētiskais un ekspresīvais motīvs. Gleznā autors pamet dabiskos “parādību” toņus, pārejot uz "esamības" krāsām. Tēls sevī ietver zirga dižciltību, ko jau kopš senseniem laikiem augstu novērtējusi cilvēce, un zirga tiekšanos pēc garīgās pilnības. Pēc šīs pašas idejas vadījās arī vācu ekspresionisma un grupas "Zilais jātnieks" pārstāvis Vasilijs Kandinskis, izmantojot zilā zirga simboliku almanahā "Zilais jātnieks". Sastingušais dzīvnieks ar noliektu galvu rada iespaidu par iedomātu realitāti. Arī vairākos citos dzīvnieku attēlojumos Francs Marks izmanto šādu figūru kompozīcijas metodi, tādējādi piešķirot tēliem cilvēciskas iezīmes. 
Marks izmanto Vasilija Kandinska teorētiskos principus, kas publicēti 1912. gadā grāmatā “Par garīgo mākslā”, tajā aprakstītos principus viņš jau bija sācis īstenot savos darbos, kas kalpoja par iedvesmas avotu ne vien "Zilā jātnieka" māksliniekiem, bet arī atstāja iespaidu uz visu abstrakcionisma mākslas attīstību. Par iedvesmas avotiem krāsu teorijā kalpoja, piemēram, Gēte, Filipa Runges romantiskā krāsu teorija, jūgendstils un Rūdolfa Šteinera teozofija – tā izteicies pats Kandinskis. Glezna "Zils zirgs I" ilustrē Marka krāsu teorijas principus: "Zilā krāsa ir vīrišķība, smeldzīga un garīga. Dzeltenā krāsa ir sievišķība, maiga, apzinīga un jautra. Sarkanā ir matērija, brutāla un smaga, un vienmēr apzīmē krāsu, kurai ir jātiek pārvarētai."
Zirgs ir Franca Marka iemīļotākais motīvs gleznās un atbilst absolūtajam dzīves simbolam, spējot savienot pagātni ar nākotni, debesis ar zemi. Dzīvnieks iemieso spēku un dinamiku. Stāvot uz realitātes pamatnes, tas tiecas pretī debess sfērai. Zilās krāsas atspoguļo augstu intelektu, brīvību un mūžību.
Fransisko de Surbarans

Fransisko de Surbarans (Francisco de Zurbarán, dzimis 1598. gada 7. novembrī, miris 1664. gada 27. augustā) bija baroka gleznotājs, viens no izcilākajiem spāņu zelta laikmeta gleznotājiem. Surbarans bija Velaskesa laikabiedrs; Velaskess pamatā pievērsās psiholoģiskajam portretam, savukārt Surbarans gleznoja reliģiski mistiskas ainas un klusās dabas. Viņa darbiem raksturīgs prasmīgs chiaroscuro tehnikas izmantojums; tajos apvienotas tālaika spāņu mākslai raksturīgās reālisma un misticisma tendences. Surbarana gleznas ir kompozicionāli vienkāršas un toņos atturīgas, taču izteiksmīgas. Starp nozīmīgākajiem Surbarana darbiem jāmin "Kristus krustā", "Agnus dei", "Sv. Bonaventuras lūgšana", "Klusā daba ar citroniem, apelsīnu grozu un rozi". Īpaši daudz Surbarans gleznojis svētos un garīdzniekus, tāpēc tiek uzskatīts par klasisku kontrreformācijas mākslinieku.
Balsīgs palatāls eksplozīvs slēdzenis

Latviešu valodā

Latviešu ortogrāfijā šo skaņu reprezentē <ģ>, piemēram, ģērbt, ģimene (Google Translate runas sintēze latviešu valodai).

Citās valodās

Ungāru valodā ortogrāfiski šo skaņu reprezentē <gy>, piemēram, gyám (Google Translate runas sintēze ungāru vārdam gyám).
Albāņu valodā šī skaņa tiek ortogrāfiski atspoguļota kā <gj>, piemēram, gjuha (Google Translate runas sintēze albāņu vārdam gjuha).
Vilkaču mantiniece (filma)

Sižets

Filmas darbība notika 19. gadsimta 80. gados. Kāda pagasta nostūrī ezera krastā līdzās dzīvo divas dzimtas. Dievlodziņi un Vilkači.  Ar sensenu naidu savstarpējās attiecībās. Tiesa, naida izpausmes jūtamas tikai Dievlodziņu mājās. Viņiem aizvien veicas sliktāk, uzkrīt slimības, lopu sērgas, labība nepadodas. Vilkačos viss aug griezdamies, un arī slimības iet ar līkumu. Tas liek domāt, ka Vilkačos labklājību panāk pesteļojot un nodarbojoties ar burvestībām. Ar laiku pret Vilkaču iemītniekiem izdevies noskaņot arī pārējos pagasta cilvēkus. Taču būtība ir pavisam cita. Vilkaču cilvēki, būdami kristīgi, nav aizmirsuši latviešu tautas senās tradīcijas un parašas, kas sakņojas cilvēka dzīvošanā, neatraujot sevi no dabas.
Vitālijs Pavlovs

Spēlētāja karjera

Karjeru sācis 2007. gadā Latvijas hokeja līgas kluba SK LSPA/Rīga sastāvā. 2008.—2009. gada sezonā pārstāvēja DHK Latgale klubu Baltkrievijas Ekstralīgā. Turpmākās divas sezonas aizvadīja HK Liepājas "Metalurgs" sastāvā, 2010.—2011. gada sezonā kļūstot arī par Latvijas čempionu. 2011.—2012. gada sezonu aizvadīja Kazahstānas hokeja līgā, kur pārstāvēja Atiravas "Beibarys" klubu. 
2012. gada vasarā uzbrucējs noslēdza trīs gadu līgumu ar KHL klubu Rīgas "Dinamo". Komanda Pavlovu izīrēja somu klubam "Jokipojat", taču decembrī hokejists atgriezās "Dinamo" sastāvā.
V. Pavlovs pārstāvēja Latvijas hokeja izlasi 2014. gada ziemas olimpisko spēļu hokeja turnīrā Sočos. Hokejista analīzēs, kas ņemtas šī turnīra laikā, tika konstatēts dopings (metilheksānamīns). Par šo pārkāpumu sportists tika diskvalificēts uz pusotru gadu.